लोगों का कहना था कि लोहे के गेट के निर्माण में सीमेंट, सरिया, बालू आदि सामग्रियों के अनुपात पर ध्यान नहीं दिया गया। पिलर निर्माण में सरिया का प्रयोग नहीं दिखा। वहां मौजूद कुछ ठेकेदारों में चर्चा रही कि इसके निर्माण में करीब सोलह-एक के मसाले का प्रयोग हुआ है। लोगों का कहना था कि यदि सरिया, सीमेंट व मोरंग का प्रयोग मानक के अनुरुप होता तो शायद यह हादसा न होता और शिक्षा का द्वार काल का द्वार न बनता। स्कूल में कुल छात्रों की संख्या 52 बताई गई। इसमें से बुधवार को 25 बच्चे ही उपस्थित रहे। लंच के दौरान खाना खाने के बाद स्कूल गेट के पास राज, अमन, आर्यन के साथ ही कुछ और भी बच्चे खेल रहे थे, लेकिन घटना से थोड़ी देर पहले कुछ बच्चे अपनी कक्षा में चले गये थे, कुछ गेट पर खेल रहे थे कि हादसा हो गया। यदि पहले गेट गिरा होता तो और बच्चों की जान जा सकती थी।